Podlitiek: 'n (Mal) jaar in oorsig | Maroela Media
Vir die Podlitiek-span was dit 'n voorreg om hierdie jaar, ondanks groot uitdagings, aan Maroela Media lesers 'n weeklikse politieke podsending in kraakvars Afrikaans aan te bied. Met hierdie episode kom Podlitiek se derde jaar van hierdie program tot 'n einde. Ernst van Zyl en Paul Maritz is agter die mikrofoon en hulle bespreek die jaar wat was, en wat 'n jaar was dit!
Die eerste storie wat hulle oorweeg was sekerlik die grootste storie van die jaar, en van die afgelope dekade – die vervlakste virus wat ons hele lewe en ons ganse jaar uitmekaargeruk het, en ons laat besin het oor wie ons is, en wat die lewe is. Hierdie drastiese opmerking klop ook met die gesprek wat tussen Ernst en Paul afspeel. Die regering se beleid en reaksie, die radikale inperking en die verwoestende effek op die ekonomie word bespreek.
'n Tweede besprekingspunt is 'n oorweging van Cyril Ramaphosa se prestasie as president en as leier van die ANC. Die twee punte is natuurlik nie eenders nie, met Ramaphosa se posisie in die ANC wat volgens heelparty sterker is as 'n jaar gelede, terwyl sy houvas op die land moontlik as gevolg van heelparty outoritêre beleide verswak het. Die paneel oorweeg die saak vir 'n rukkie.
'n Derde, en laaste saak wat die jaar bespreek word deur die Podlitiek-paneel, is die Amerikaanse verkiesing. Waar staan ons, meer as 'n maand na die verkiesing, en waar staan die wêreld se grootste land in terme van sy eie binnewerking, en hoe lyk die toekoms vir hierdie land?